Innocentius, episcopus, servus servorum Dei, dilectis Stephano, preposito et canonicis Senonensis ecclesie, tam presentibus quam futuris imperpetuum. Apostolicæ sedis amministratione debitoque compellimur pro ecclesiarum statu satagere, et que pro ipsarum quiete et utilitate rationabili providentia statuta esse cognoscimus, in sua stabilitate firmare. Pervenit ad nos quod tempore Henrici, quondam archiepiscopi vestri, pari voto et communi assensu a vobis statutum sit et a venerabili fratre nostro Hugone, archiepiscopo, qui nunc per Dei gratiam in ipsius æcclesiæ regimine presidere dinoscitur, confirmatum, ut canonici qui apud eandem æcclesiam habitant et in ipsius servitio assidui sunt, prebendarum suarum fructum integre et sine diminutione percipiant; si vero licentia capituli sui in scolis aut in peregrinatione fuerint, aut infirmitate detenti, nichilominus accipiant; alii vero qui extra æcclesiam commorantur et eidem æcclesiæ assidue non deserviunt, viginti solidos tantum per annum recipiant. Si qua igitur in futurum æcclesiastica secularisve persona, hanc nostræ confirmationis paginam sciens, contra eam temere venire temptaverit, secundo terciove commonita, si non reatum suum congrua satisfactione correxerit, potestatis honorisque sui dignitate careat; reamque se divino judicio existere de perpetrata iniquitate cognoscat; et a sacratissimo corpore ac sanguine Dei et Domini redemptoris nostri Jesu-Christi aliena fiat; atque in extremo examine districtæ ultioni subjaceat. Conservantibus autem sit pax Domini nostri Jesu-Cristi, quatinus et hic bonæ actionis fructum percipiant et apud districtum judicem premia æternæ pacis inveniant. Amen, amen, amen. Ego INNOCENTIUS, catholicæ ecclesiæ episcopus; Ego CONRADUS, Sabinensis episcopus; Ego ALBERICUS, Hostiensis episcopus; Ego STEPHANUS, Prenestinus episcopus; Ego IGMARUS, Tusculanus episcopus; Ego HUGO, Albanensis episcopus; Ego GUIDO, sanctæ Romanæ ecclesiæ indignus sacerdos; Ego GEORGIUS, presbiter cardinalis tituli Calixti; Ego RAINERIUS, presbiter cardinalis tituli Sancte-Prisce; Ego PETRUS, presbiter cardinalis de titulo Pastoris; Ego GOIZO, presbiter cardinalis tituli Sanctæ-Ceciliæ; Ego THOMAS, presbiter cardinalis tituli Vestine; Ego GREGORIUS, diaconus cardinalis Sanctorum Sergii et Bachi; Ego OTTO, diaconus cardinalis Sancti Georgii ad velum aureum; Ego HUMBALDUS, diaconus cardinalis Sanctæ-Mariæ in Via lata; Ego GERARDUS, diaconus cardinalis Sanctæ-Mariæ in Dominica; Ego PETRUS, diaconus cardinalis Sanctæ-Mariæ in Porticu. Datum Laterani, per manum Gerardi, sanctæ Romanæ ecclesiæ presbiteri cardinalis ac bibliothecarii, II idus maii; indictione VI; Incarnationis dominicæ anno Mº Cº XLº III; pontificatus vero domini Innocentii II papæ, anno XIIII.